### NN 64/2025 (4.4.2025.), Odluka Ustavnog suda Republike Hrvatske broj: U-IIIA-7541/2022 od 12. veljače 2025.

USTAVNI SUD REPUBLIKE HRVATSKE

840

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Lovorka Kušan, predsjednica Vijeća, te suci Andrej Abramović, Dražen Bošnjaković, Ante Galić, Rajko Mlinarić i Goran Selanec, članovi Vijeća, odlučujući o ustavnoj tužbi koju je podnijela Dragica Ćurković iz Sesvetskog Kraljevca, na sjednici održanoj 12. veljače 2025. jednoglasno je donio

ODLUKU

I. Ustavna tužba se usvaja.

II. Općinski radni sud u Zagrebu dužan je donijeti odluku u predmetu koji se pred tim sudom vodi pod brojem Pr-2413/2015 u najkraćem mogućem roku, ali ne duljem od tri (3) mjeseca, računajući od prvog idućeg dana nakon nastavka prekinutog postupka.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe Dragici Ćurković iz Sesvetskog Kraljevca, Vjenceslava Novaka 2b, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 7.800,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Dragica Ćurković iz Sesvetskog Kraljevca (u daljnjem tekstu: podnositeljica), podnijela je 28. prosinca 2022. ustavnu tužbu navodeći da joj je zbog dugotrajnosti postupka radi isplate plaće, koji se vodi pred Općinskim radnim sudom u Zagrebu (u daljnjem tekstu: prvostupanjski sud) pod brojem Pr-2413/2015 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) Ustavnom sudu dostavljen je spis Općinskog radnog suda u Zagrebu, Ureda Predsjednika broj: Su-Gzp I-4/2021-5.

II. PREGLED RADNJI U POSTUPKU

3. Podnositeljica je 19. travnja 1998. (kao jedna od više tužitelja) podnijela tužbu Općinskom sudu u Zagrebu (sada Općinskom radnom sudu u Zagrebu), radi isplate neisplaćenih plaća protiv tuženika, Svetice Grupe d.d. Zagreb.

Podneskom od 18. ožujka 2021. podnositeljica (VIII. tužiteljica) podnijela je Općinskom radnom sudu u Zagrebu, Uredu Predsjednika, zahtjev za zaštitu prava na suđenje u razumnom roku.

Rješenjem broj: Su-Gzp I 4/2021-5 od 6. travnja 2021. Predsjednik Općinskog radnog suda u Zagrebu usvojio je zahtjev podnositeljice i odredio rok od šest (6) mjeseci za rješenje parničnog predmeta.

Općinski radni sud u Zagrebu donio je presudu broj: 8 Pr-2413/2015-188 od 29. srpnja 2022., kojom je naloženo tuženiku, Svetice Grupi d.d. Zagreb da tužiteljima, uključujući podnositeljicu, isplati iznose pobliže opisane u navedenoj prvostupanjskoj presudi.

U izvješću Uredu Predsjednika Općinskog radnog suda u Zagrebu o razlozima nerješavanja predmeta u traženom roku, navodi se da je u povodu žalbe protiv presude Općinskog radnog suda u Zagrebu broj: 8 Pr-2413/2015-188 od 29. srpnja 2022. spis »proslijeđen Županijskom sudu u Zagrebu, Županijski sud je 14. 6. 2023. vratio spis Općinskom radnome sudu u Zagrebu zbog smrti IX. tužitelja. 3. 1. 2024. utvrđen je prekid postupka rješenjem dok nasljednik ili staratelj ostavštine preuzme postupak«.

Parnični postupak pred Općinskim radnim sudom u Zagrebu u prekidu je do preuzimanja postupka po ovlaštenom nasljedniku ili staratelju.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 82/16., 67/18., 126/19., 130/20., 21/22., 60/22., 16/23., 155/23. i 36/24.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositeljica koristila pravno sredstvo koje joj je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njenu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju, Ustavni sud razmatra postupanje nadležnih sudova i podnositeljice od 19. travnja 1998., odnosno od dana podnošenja tužbe Općinskom sudu u Zagrebu do dana donošenja ove odluke 12. veljače 2025. (razmatrano razdoblje).

1) Duljina sudskog postupka

7. Parnični postupak pokrenut je 19. travnja 1998. podnošenjem tužbe Općinskom sudu u Zagrebu. Ustavni sud utvrđuje da je parnični postupak u konkretnom slučaju od podnošenja tužbe (19. travnja 1998.) do dana odlučivanja Ustavnog suda, 12. veljače 2025., trajao ukupno dvadeset i šest (26) godina, devet (9) mjeseci i dvadeset i tri (26) dana.

2) Složenost sudskog predmeta

8. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

9. Postupak se u razmatranom razdoblju vodio pred prvostupanjskim sudom više od dvadeset i četiri (24) godine do donošenja prvostupanjske presude. Nakon što je izjavljena žalba u povodu prvostupanjske presude, Županijski sud u Zagrebu (broj spisa: Gž R-2961/2022) vratio je spis Općinskom radnom sudu u Zagrebu zbog smrti IX. tužitelja. Rješenjem Općinskog radnog suda u Zagrebu broj: Pr- 2413/2915 od 3. siječnja 2024. određen je prekid parničnog postupka sve dok nasljednik ili staratelj preuzme postupak.

4) Ponašanje podnositeljice ustavne tužbe

10. Ocjena je Ustavnog suda da podnositeljica u razmatranom razdoblju nije pridonijela duljini trajanja postupka.

VI. OCJENA USTAVNOG SUDA

11. Imajući u vidu okolnost da je riječ o hitnom postupku (parnični postupak radi isplate plaće), koji u razmatranom razdoblju traje preko dvadeset i šest (26) godina i još nije okončan, Ustavni sud ocjenjuje da je podnositeljici povrijeđeno pravo da sud u razumnom roku odluči o njenim pravima i obvezama, koje je zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog radnog suda u Zagrebu dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj, te imajući u vidu da je riječ o hitnom postupku.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-7541/2022

Zagreb, 12. veljače 2025.

USTAVNI SUD REPUBLIKE HRVATSKE

Predsjednica Vijeća
 Lovorka Kušan, v. r.